b'\n_START_ARTICLE_\nJalkapallon Euroopan-mestaruuskilpailut 1996\n_START_SECTION_\nKarsinnat\n_START_PARAGRAPH_\nEnglanti selviytyi kisoihin is\xc3\xa4nt\xc3\xa4maana automaattisesti, loput 15 joukkuetta selvisi lopputurnaukseen karsintojen kautta. Enn\xc3\xa4tykselliset 47 joukkuetta l\xc3\xa4hti tavoittelemaan viitt\xc3\xa4toista kisapaikkaa. 1990-luvun alun poliittiset mullistukset olivat kasvattaneet maajoukkueiden m\xc3\xa4\xc3\xa4r\xc3\xa4\xc3\xa4 Euroopassa. Joukkueet oli jaettu kahdeksaan karsintalohkoon, joiden kaksi parasta selvisiv\xc3\xa4t suoraan EM-lopputurnaukseen lukuun ottamatta kahta huonointa lohkokakkosta, joiden t\xc3\xa4ytyi pelata toisiaan vastaan puolueettomalla kent\xc3\xa4ll\xc3\xa4. Kyseinen ottelu pelattiin Liverpoolissa Hollannin ja Irlannin v\xc3\xa4lill\xc3\xa4. Hollanti voitti 2\xe2\x80\x930 ja eteni kisoihin. Karsintojen suurimpiin yll\xc3\xa4tyksiin kuului vuoden 1994 MM-kisojen pronssijoukkue Ruotsin j\xc3\xa4\xc3\xa4minen kisojen ulkopuolelle. Hallitseva Euroopan mestari Tanska sen sijaan selvisi kisoihin.\n_START_SECTION_\nLopputurnaus\n_START_PARAGRAPH_\nAlkulohkojen suurin yll\xc3\xa4tys oli Italian j\xc3\xa4\xc3\xa4minen alkulohkoonsa. Vuoden 1994 MM-hopeajoukkue j\xc3\xa4i lohkossaan kolmanneksi Saksan ja T\xc5\xa1ekin taakse. Is\xc3\xa4nt\xc3\xa4maa Englanti aloitti hiukan vaisusti pelaamalla 1\xe2\x80\x931-tasapelin Sveitsi\xc3\xa4 vastaan. Sen j\xc3\xa4lkeen is\xc3\xa4nn\xc3\xa4t kuitenkin kaatoivat Skotlannin 2\xe2\x80\x930 ja Hollannin 4\xe2\x80\x931 ja pelasivat itsens\xc3\xa4 suosikkien joukkoon. Hallitsevan Euroopan mestarin Tanskan kisat p\xc3\xa4\xc3\xa4ttyiv\xc3\xa4t alkulohkon kolmanteen sijaan. Pudotuspelej\xc3\xa4 leimasi puolustusvoittoinen peli. Per\xc3\xa4ti nelj\xc3\xa4 pudotuspeliottelua ratkaistiin rangaistuspotkuilla, mm. molemmat v\xc3\xa4lier\xc3\xa4t. Saksa eteni loppuotteluun kaatamalla is\xc3\xa4nt\xc3\xa4maa Englannin rangaistuspotkukilpailussa. Toisessa v\xc3\xa4lier\xc3\xa4ss\xc3\xa4 T\xc5\xa1ekki voitti Ranskan. Loppuottelu oli siis Saksa-T\xc5\xa1ekki. Joukkueet olivat kohdanneet jo alkulohkossa, tuolloin Saksa voitti 2\xe2\x80\x930. Finaali oli 90 minuutin pelin j\xc3\xa4lkeen tilanteessa 1\xe2\x80\x931. Englannin EM-kisat olivat ensimm\xc3\xa4iset aikuisten arvokisat, joissa oli k\xc3\xa4yt\xc3\xb6ss\xc3\xa4 jatkoajan kultaisen maalin s\xc3\xa4\xc3\xa4nt\xc3\xb6. Saksan Oliver Bierhoff teki jatkoajan viidennell\xc3\xa4 minuutilla EM-historian ensimm\xc3\xa4isen kultaisen maalin, joka samalla ratkaisi Saksalle maan historian kolmannen Euroopan mestaruuden.'